Post salutem. Ersame leve Engelbrecht, sunderlinges gude vrunt. Wii bidden jwe leve to wetende, dat uns vorgekomen is van Arnde van der Heide unseme boergere, dat in kort dre schepe ziin genomen, de to Revall weren geladen umme tor Narwe wart unde anders nergen to seglende, unde dat sodane gudere, de in den schepen weren, alse hoppe, zolt, wiin unde ander gut, unsen boergeren to Revall tobehorende unde ok welken Narwesschen boergeren, de en to erer nottrofft behoeff geschepet weren, unde dat dezulven schepe, welke hoevelude hebben genomen na dessulven Arndes berichtinge, de dar inne was, de sik seden to Wiborch to hus to hoerende unde dat se dar beveell van hadden, dat se sodane schepe unde gudere to Wiborgh solden bringen. Unde nademe, ersame leve Engelbrecht, dezulven schepe unde gudere tor Narwe zolden wesen unde anders nergene, dar dezulven gudere en dels to hus hoeren, alse vorscreven steit, unde wii unde de unsen, ok de Narwesschen mit den eren anders nicht en weten mit den riiken unde des riikes inwonren unde undersaten dan gude vruntsscopp unde leve nabursscopp, so en hadde wii uns des nicht vormodende wesen, dat wii uns sodaner neminge unde schedelicheit sunder sake zolden bevruchtet hebben. Darumme is unse beger to jwer leve, dat gii woll don willen unde laten denzulven schepe unde gudere ungehindert tor Narwe wart zeglen, dar se doch zolden hebben gewesen to derjennen behoeff, den se tobehoeren, uppe dat se denjennen ton handen moegen komen, de dar recht to hebben. Vorschulde etc. En antworde etc.